วางกฎคุมพร้อมเพย์
ธปท.ผนึก กสทช.ยกระดับความปลอดภัยพร้อมเพย์ เตรียมให้ลงทะเบียนเปิดใช้ซิมการ์ดด้วยลายนิ้วมือ
18 มิ.ย. 2559

โพสต์ทูเดย์ - ธปท.ผนึก กสทช.ยกระดับความปลอดภัยพร้อมเพย์ เตรียมให้ลงทะเบียนเปิดใช้ซิมการ์ดด้วยลายนิ้วมือ
นายวิรไท สันติประภพ ผู้ว่าการธนาคารแห่งประเทศไทย (ธปท.) ได้ลงนามในบันทึกข้อตกลงร่วมมือกับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในความร่วมมือทางวิชาการเพื่อร่วมกันศึกษาแนวทางการกำกับดูแลบริการชำระเงินผ่านโทรศัพท์มือถือ และอุปกรณ์สื่อสารไร้สาย (Mobile Payment) 
"จากนี้ไปจะมีโครงการความร่วมมือกันในหลายด้าน ทั้งระดับความปลอดภัยด้าน CyberSecurity และการพิสูจน์ตัวตนผู้ใช้บริการชำระเงินผ่านโทรศัพท์เคลื่อนที่ซึ่งจะช่วยปิดช่องโหว่ที่มิจฉาชีพจะสวมรอยเป็นเจ้าของหมายเลขโทรศัพท์เคลื่อนที่และนำไปใช้ในการฉ้อโกงธุรกรรมทางการเงินและยกระดับความปลอดภัยในการใช้บริการผ่านโทรศัพท์เคลื่อนที่ขึ้นไปอีกระดับหนึ่ง" ผู้ว่าการ ธปท. กล่าว
นายฐากร ตัณฑสิทธิ์ เลขาธิการ กสทช. กล่าวว่า ในอนาคต กสทช.จะเพิ่มความเข้มงวดในการลงทะเบียนซิมการ์ดโทรศัพท์มือถือ โดยผู้ลงทะเบียนจะต้องบันทึกลายนิ้วมือ เพื่อยืนยันตัวเองด้วย เพื่อเพิ่มความปลอดภัยในการใช้งานอีกทางหนึ่ง ตรงนี้เป็นการร่วมสนับสนุนแนวทางการรับจ่ายโอนเงินโดยไม่ใช้เลขบัญชีธนาคาร แต่ใช้เลขประจำตัวประชาชนและเบอร์โทรศัพท์มือถือ หรือที่เรียกว่า บริการพร้อมเพย์ ภายใต้แนวคิดการสร้างระบบการชำระเงินแบบอิเล็กทรอนิกส์ (National e-Payment) ของรัฐบาล
สำหรับการคุ้มครองผู้บริโภค ผู้ว่าการ ธปท.ระบุว่า หากประชาชนได้รับความเสียหายจากระบบพร้อมเพย์ ธนาคารจะรับผิดชอบตามเงื่อนไขเหมือนบัตรเอทีเอ็มหรือบัตรเครดิตหาย การร่วมมือของ ธปท.และ กสทช.มีมานานกว่า 6 เดือนแล้ว โดยมีระบบตรวจสอบสถาบันการเงิน และบริษัทผู้ให้บริการมือถือ บริการระบบกลางที่ตั้งขึ้นมานั้นได้ใช้ระบบกลางที่มีมาตรฐานโลก
สำหรับระบบกลางของพร้อมเพย์เป็นระบบปิด ไม่ได้เกี่ยวข้องกับระบบอินเทอร์เน็ต เพราะเป็นระบบกลางที่สถาบันการเงินใช้เชื่อมต่อกับบริษัทไอทีเอ็มเอ๊กซ์เท่านั้น ผู้ใช้บริการไม่ได้เข้าไปเชื่อมได้